આ અંગે મળતી માહિતી અનુસાર મહુવા તાલુકાની કાની (આટીયા ફળિયા) ગ્રામ પંચાયતની ચૂંટણી સોમવારના રોજ યોજાઇ હતી. જેમાં આટીયા ફળિયા ગામના વતની અને મહુવા તાલુકા ભાજપાના પ્રમુખ જિગર નાયકે પોતાની પેનલ ઊભી કરી હતી. તેમની સામે કાનીના ધર્મેશ આહિરની આગેવાનીમાં પેનલે ચૂંટણીમાં ઝંપલાવ્યું હતું. 22મીના રોજ યોજાયેલ મતદાન બાદ બંને પેનલના ઉમેદવારોએ પોતપોતાની જીતના દાવા રજૂ કર્યા હતા. દરમ્યાન આજે બુધવારના રોજ મહુવા મામલતદાર કચેરી ખાતે શરૂ થયેલ મતગણતરીમાં જિગર નાયકની પેનલને માત્ર પહેલા અને ચોથા વોર્ડમાં જીત પ્રાપ્ત કરી હતી. જ્યારે સરપંચ અને અન્ય 6 વોર્ડમાં ધર્મેશ આહીરની પેનલ વિજેતા જાહેર થતાં ગ્રામ પંચાયત પર કબ્જો મેળવી લીધો હતો. તાલુકા ભાજપના પ્રમુખને તેના જ ગામમાં કારમી હારનો સામનો કરવો પડ્યો હતો. કાની ગ્રામપંચાયત અંતર્ગત આવતા જિગર નાયકના આટીયાફળિયા ગામમાં બે વોર્ડ આવેલા છે. એ બંને વોર્ડમાં પણ હાર થતાં તેમનું પોતાના જ ગામમાં કઈ ઉગતું ન હોવાનું સાબિત થઈ ગયું છે.